CELEX: 32015L1127
Language: sl
Date: 2015-07-10 00:00:00
Title: Direktiva Komisije (EU) 2015/1127 z dne 10. julija 2015 o spremembi Priloge II k Direktivi 2008/98/ES Evropskega parlamenta in Sveta o odpadkih in razveljavitvi nekaterih direktiv (Besedilo velja za EGP)

11.7.2015   
            
            
               SL
            
            
               Uradni list Evropske unije
            
            
               L 184/13
            
         DIREKTIVA KOMISIJE (EU) 2015/1127
   z dne 10. julija 2015
   o spremembi Priloge II k Direktivi 2008/98/ES Evropskega parlamenta in Sveta o odpadkih in razveljavitvi nekaterih direktiv
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (1) ter zlasti člena 38(1) Direktive,
   ob upoštevanju naslednjega:
   
               (1)
            
            
               V Prilogi II k Direktivi 2008/98/ES je določen nepopoln seznam postopkov predelave.
            
         
               (2)
            
            
               Postopek R1 iz Priloge II k Direktivi 2008/98/ES se uporablja za odpadke, ki nadomeščajo gorivo, ali za drug način pridobivanja energije. To vključuje sežigalnice za predelavo trdnih komunalnih odpadkov samo takrat, kadar njihova energetska učinkovitost dosega prag, določen z uporabo enačbe za izračun energetske učinkovitosti (enačba R1) iz Priloge II k Direktivi 2008/98/ES.
            
         
               (3)
            
            
               Iz tehničnih dokazov izhaja, da lokalne podnebne razmere v Uniji vplivajo na količino energije, ki jo sežigalnice za predelavo trdnih komunalnih odpadkov lahko tehnično uporabijo ali pridobijo kot elektriko, ogrevanje, hlajenje ali procesno paro.
            
         
               (4)
            
            
               Poročilo Skupnega raziskovalnega središča Evropske Komisije je pokazalo, da je za doseganje enakih konkurenčnih pogojev v Uniji primerno, da se za sežigalnice, na katere vplivajo lokalne podnebne razmere, v enačbi R1 uporabi podnebni korekcijski faktor. Tak faktor bi moral temeljiti na referenčnem dokumentu o najboljših razpoložljivih tehnikah za sežig odpadkov.
            
         
               (5)
            
            
               Nekatere sežigalne naprave za odstranjevanje bi zaradi uporabe podnebnega korekcijskega faktorja dosegle prag enačbe R1 in se tako samodejno uvrstile med sežigalnice za predelavo. Ne glede na to bi moral tak korekcijski faktor ostati spodbuda za sežigalnice, da dosežejo visoko učinkovitost proizvodnje energije iz odpadkov v skladu s cilji in hierarhijo ravnanja z odpadki iz Direktive 2008/98/ES.
            
         
               (6)
            
            
               Podnebni korekcijski faktor, ki se uporablja v enačbi R1, bi moral temeljiti na podnebnih razmerah lokacije sežigalnice.
            
         
               (7)
            
            
               Direktivo 2008/98/ES bi bilo zato treba ustrezno spremeniti.
            
         
               (8)
            
            
               Ukrepi iz te direktive so v skladu z mnenjem odbora, ustanovljenega s členom 39 Direktive 2008/98/ES –
            
         SPREJELA NASLEDNJO DIREKTIVO:
   Člen 1
   Priloga II k Direktivi 2008/98/ES se spremeni v skladu s Prilogo.
   Člen 2
   1.   Države članice sprejmejo zakone in druge predpise, potrebne za uskladitev s to direktivo, najpozneje do 31. julija 2016. Komisiji takoj sporočijo besedila navedenih predpisov.
   Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
   2.   Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.
   Člen 3
   Ta direktiva začne veljati dvajseti dan po objavi v Uradnem listu Evropske unije.
   Člen 4
   Ta direktiva je naslovljena na države članice.
   
      V Bruslju, 10. julija 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 312, 22.11.2008, str. 3.
   
      PRILOGA
      V Prilogi II k Direktivi 2008/98/ES se v opombi (*) doda naslednje besedilo:
      „Vrednost enačbe za energetsko učinkovitost se pomnoži s podnebnim korekcijskim faktorjem (climate correction factor, CCF), kakor je prikazano spodaj:
      
                  1.
               
               
                  CCF za naprave, ki delujejo in imajo dovoljenje v skladu z veljavno zakonodajo Unije pred 1. septembrom 2015:
                  CCF = 1, če je HDD >= 3 350
                  CCF = 1,25, če je HDD <= 2 150
                  CCF = – (0,25/1 200) × HDD + 1,698, ko je 2 150 < HDD < 3 350
               
            
                  2.
               
               
                  CCF za naprave z dovoljenjem po 31. avgustu 2015 in za naprave pod točko 1 z dovoljenjem po 31. decembru 2029:
                  CCF = 1, če je HDD >= 3 350
                  CCF = 1,12, če je HDD <= 2 150
                  CCF = – (0,12/1 200) × HDD + 1,335, ko je 2 150 < HDD < 3 350
               
            (Izračunana vrednost CCF se zaokroži na tri decimalna mesta.)
      Vrednost HDD (heating degree days, stopinjski dnevi ogrevanja) bi bilo treba določiti kot povprečje letnih vrednosti HDD lokacije sežigalnice, izračunano za obdobje 20 zaporednih let pred letom, za katerega se izračuna CCF. Za izračun vrednosti HDD bi bilo treba uporabiti naslednjo metodo Eurostata: vrednost HDD je enaka (18 °C – Tm) × d, če je Tm nižja od ali enaka 15 °C (prag ogrevanja); če je Tm višja od 15 °C, pa je vrednost 0; v tem primeru je Tm povprečna (Tmin + Tmax/2) zunanja temperatura v obdobju d dni. Izračuni se opravijo za vsak dan (d = 1) ter se seštejejo za eno leto.“